## La Generalitat rehabilita com a Casa de la Diversitat per a diferents servicis públics la històrica alqueria Casa Clemencia de València

*** La secretària autonòmica d’Igualtat i Diversitat inaugura “un espai de diàleg, educació i respecte a les diferències”
* El Consell ha invertit més de 600.000 euros a rehabilitar l’edifici, que albergarà el Consell Valencià Consular i l’arxiu de memòria LGTBI**

La Vicepresidència i Conselleria de Servicis Socials, Igualtat i Vivenda ha rehabilitat com a Casa de la Diversitat, per a prestar diversos servicis públics, la històrica alqueria Casa Clemencia de València.

La secretària autonòmica d’Igualtat i Diversitat, Asunción Quinzá, ha destacat que es tracta d’“un espai de promoció del diàleg, l’educació i el respecte a les diferències” durant l’acte d’inauguració, en el qual també ha participat el director general de Diversitat, Stephane Soriano, i que ha reunit més de 200 persones.

Per a Quinzá, l’obertura de la Casa de la Diversitat “marca un punt d’inflexió en les polítiques de diversitat del Consell”, que ha invertit 616.304,45 euros a restaurar esta antiga alqueria pròxima als campus universitaris de Tarongers i de la Universitat Politècnica de València.

L’edifici albergarà la seu permanent del Consell Valencià Consular i l’arxiu públic de la memòria LGTBI, amb la denominació L’Armari de la Memòria.

Així mateix, els més de 370 metres quadrats que té acolliran una sala d’exposicions i espais per a actes i esdeveniments d’integració, així com per a servicis públics relacionats amb la Direcció General de Diversitat.

La secretària autonòmica ha insistit que la Casa de la Diversitat pretén ser “un lloc de convivència” i un símbol d’unió “per a compartir i no dividir”, ja que la diversitat és una de les característiques més belles i que millor definixen la Humanitat”.

Així, Quinzá ha apostat perquè este nou edifici públic es convertisca en “un referent d’integració” i en un espai de “respecte i reconeixement mutu a on capiem tots per igual, ja que la suma de les nostres diferències és la nostra fortalesa més gran”.

Finalment, la secretària autonòmica ha recordat que la Generalitat acaba de resoldre la concessió d’1.782.000 d’euros per a impulsar la diversitat i la inclusió, tal com ha publicat este dilluns el [*Diari Oficial de la Generalitat Valenciana*](https://dogv.gva.es/va/resultat-dogv?signatura=2024/10846).

En concret, les subvencions estan dirigides a entitats sense ànim de lucre per a desenrotllar programes que fomenten la diversitat; la igualtat de tracte i la inclusió de persones migrants; el respecte i la inclusió del poble gitano, i la lluita contra la discriminació i els delictes d’odi a la Comunitat Valenciana.

Fecha: 21/10/2024